Efterårsferien er skudt i gang, men ligesom så meget andet under en coronapandemi, bliver efterårsferien i år lidt anderledes end tidligere år. Sundhedsstyrelsen anbefaler, at danskerne begrænser deres sociale kontakter, og derfor kom de på et pressemøde tidligere på ugen også ind på, hvordan danskerne - og især børnefamilierne - kan holde efterårsferie på en smittesikker måde. - Der er en udpræget samfundssmitte i Danmark, og derfor anbefaler vi fra Sundhedsstyrelsens side, at man også i efterårsferien begrænser den sociale omgang med andre, sagde Helene Probst, der er vicedirektør i Sundhedsstyrelsen. Lørdag blev der konstateret 444 nye smittede det seneste døgn. Derfor kom Sundhedsstyrelsen med nogle anbefalinger til danskerne op til efterårsferien: Vær sammen med dine nærmeste. Søg udendørs, hvor smitterisikoen er mindre. Undgå større familiefester eller arrangementer på tværs af familier. Hold god håndhygiejne, gør rent og hold afstand. Hav fokus på børns trivsel, så de ikke bliver ensomme eller isolerede. Vejret er ikke med os Så længe vejret er godt, er det jo en smal sag at holde hele familien beskæftiget udendørs i en hel uge. Men så heldige er vi ikke. Vejrudsigten for uge 42 byder på både regn og blæst og temperaturer på cirka 13 grader. Så efterårsferien kan passende bruges på kreative sysler, på sofaen eller med den rette påklædning i naturen. TV 2 har bedt tre eksperter give deres bedste bud på aktiviteter til en efterårsferie med regn og restriktioner.
En kreaekspert, en naturvejleder og en serieekspert giver deres bedste bud på aktiviteter til efterårsferien.